Cuac todavía nemiya ihuan iapóstoles quiyon oquinnahuatij Jesús:
—Amo xquisacan Jerusalén,
yej xmochiyacan para anquiselisquej non Espíritu Santo,
de non noTajtzin yoquijtoj ca mechajtitlanilis quiyon quej nejhua yonemechilij.
Non melahuac deque Juan otlacuatequij ca atl,
pero xhuejcajticaj yas anmejhuan antlacuatequilmej anyasquej ca non Espíritu Santo.
Cuac non apóstoles omosentlalijquej ihuan Jesús,
quiyon oquitlajtoltijquej:
—Señor,
¿aman yoyejcoc horas para nin país de Israel ocsepa isel momandaros?
Ihuan Jesús oquinnanquilij:
—Aman xmechnamiqui anquimatisquej quemaniyon ihuan tlen tonal mochihuas de nos san yejhua quipiya poder para quijtos quemaniyon mochihuas.
Pero,
cuac non Espíritu Santo hualas anmopan,
Dios mechtemiltis ca ipoder,
para anquisasquej ihuan anteixcomacasquej noca nejhua ne Jerusalén,
ihuan Judea,
ihuan Samaria,
ihuan mochihuiyan ipan nin tlalticpactli.
Cuac yotlan quijtohua non tlemach,
ihuan mientras non apóstoles quitzticatcaj,
Jesús oquitlejcoltijquej ca ne ipan ilhuicac.
Ihuan niman se ayehuitl oquitlapachoj ihuan xoc ohuel mas quitaj.
Cuac Jesús tlejcotaya ne ilhuicac ihuan yejhuan ajcotlachixticatcaj,
omen tlacamej cotonchipajquej ohuajmonextijquej innahuac,
ihuan oquimilijquej:
—Tlacamej de Galilea,
¿aman tlequene sa anmajcotlachixtoquej ne ipan cieloj?
Nin Jesús sa no yejhua quej anmotzalan yoquis para otlejcoc ne ilhuicac,
quiyon ocsepa hualas quej onquitaquej oyaj.